**Laevastikuadmiral** sõjaväeline auaste paljudes merevägedes. See on admiralide auastmestikus kõige kõrgem auaste, millest madalam auaste reeglina on admiral.

Ameerika Ühendriigid
--------------------

Ameerika Ühendriikide mereväe kõrgeim auaste on laevastikuadmiral ehk "viietärniadmiral" (*Fleet Admiral*, NATO OF-10). Sarnaselt armeekindrali auastmega antakse ka seda auastet üldiselt ainult sõja ajal.

Laevastikuadmirale oli neli:

| Nr | Aasta | Kuupäev | Pilt | Nimi |
| --- | --- | --- | --- | --- |
| 1 | 1944 | 15. detsember |  | William D. Leahy (1875–1959) |
| 2 | 1944 | 17. detsember |  | Ernest J. King (1878–1956) |
| 3 | 1944 | 19. detsember |  | Chester W. Nimitz (1885–1966) |
| 4 | 1945 | 11. detsember |  | William F. Halsey, Jr. (1882–1959) |

Laevastikuadmirali auastmele pretendeeris ka admiral Raymond A. Spruance, kuid esindajatekoja Georgia 6. ringkonna esindaja Carl Vinson oli Halsey poolehoidja ning blokeeris Spruance'i auastmele ülendamist mitu korda. Kongressi otsusega aga maksti Spruance'ile kuni tema surmani (13. detsembril 1969) neljatärniadmirali täispalka.

Viimane elusolev laevastikuadmiral oli Chester W. Nimitz, kes suri 20. veebruaril 1966. Pärast teda pole kellelegi viietärniadmirali auastet antud, kuid see on ametlikult USA mereväes olemas ning seda saab anda Kongressi nõusolekul, suurima tõenäosusega suure sõja ajal.

Horvaatia
---------

Horvaatia mereväes on laevastikuadmiral (horvaadi keeles *Admiral flote*) viies ehk kõrgeim admiraliauaste. Kuni 1999. aastani oli auastme nimeks staabiadmiral (*Stožerni admiral*). Ainsana on auaste antud Horvaatia mereväe rajajale ja esimesele juhatajale Svetko Leticale (1926−2001), kes sai 1996. aasta märtsis staabiadmiraliks.

Iraak
-----

Iraagi mereväes on laevatikuadmiral (مَهيب *Maheeb*) kõrgeim auaste, millest madalam on admiral. Maaväes on sellele vastav aukraad feldmarssal ja õhujõududes lennuväemarssal. Laevastikuadmirali auaste anti Iraagi kuningale Faisal I-le.

Jugoslaavia laevastikuadmirali õlak

Jugoslaavia
-----------

Jugoslaavia Sotsialistlikus Föderatiivses Vabariigis kehtestati laevastikuadmirali auaste (*Admiral flote*) 1947. aastal. Sellest madalam oli admirali auaste ja maaväes võrdsustati see armeekindraliga. Ainsana anti see auaste 1983. aastal Jugoslaavia kaitseministrile Branko Mamulale (1921−2021).

Nõukogude Liit
--------------

Nõukogude Liidus kehtestati laevastikuadmirali auaste (vene keeles *адмирал флота*) 1940. aastal, kuid esialgu seda kellelegi ei antud. Kuni 1955. aastani oli see mereväe kõrgeim aukraad, millest madalam oli admirali auaste; maaväes vastas sellele aastatel 1940−1945 armeekindrali, seejärel Nõukogude Liidu marssali auaste. 3. märtsil 1955 nimetati see ümber Nõukogude Liidu laevastikuadmiraliks, millest sai omakorda kõrgeim auaste mereväes (sellest madalam oli endiselt admiral). Laevastikuadmirali aukraad kehtestati uuesti 28. aprillil 1962 NSV Liidu Ülemnõukogu määrusega. Nüüd oli see madalam Nõukogude Liidu laevastikuadmiralist ja kõrgem admiralist; maaväes oli sellele vastav aukraad armeekindral ja väeliigi marssal. Auaste kehtis kuni Nõukogude Liidu lõpuni. Tänapäeval (2024) ühtegi laevastikuadmirali enam elus ei ole, viimane neist − Vladimir Nikolajevitš Tšernavin − suri 2023. aasta märtsis.

### Laevastikuadmiralid 1940−1991

| Nr | Aasta | Kuupäev | Pilt | Nimi | Märkused |
| --- | --- | --- | --- | --- | --- |
| 1 | 1944 | 31. mai |  | Nikolai Gerassimovitš Kuznetsov (1904–1974) | Degradeeriti kontradmiraliks 03.02.1948, ülendati viitseadmiraliks 1951, ennistati 13.05.1953, auaste nimetati ümber Nõukogude Liidu laevastikuadmiraliks 03.03.1955 |
| 2 | 1944 | 31. mai |  | Ivan Stepanovitš Issakov (1894–1967) | Auaste nimetati ümber Nõukogude Liidu laevastikuadmiraliks 03.03.1955 |
| 3 | 1962 | 28. aprill |  | Sergei Georgijevitš Gorškov (1910–1988) | Ülendati Nõukogude Liidu laevastikuadmiraliks 28.10.1967 |
| 4 | 1965 | 18. juuni |  | Vladimir Afanassejevitš Kassatonov (1910–1989) |  |
| 5 | 1970 | 30. aprill |  | Nikolai Dmitrijevitš Sergejev (1909–1999) |  |
| 6 | 1970 | 28. juuli |  | Semjon Mihhailovitš Lobov (1913–1977) |  |
| 7 | 1973 |  |  | Georgi Mihhailovitš Jegorov (1918–2008) |  |
| 8 | 1973 | 5. november |  | Nikolai Ivanovitš Smirnov (1917–1992) |  |
| 9 | 1983 | 4. november |  | Vladimir Nikolajevitš Tšernavin (1928−2023) |  |
| 10 | 1988 | 16. veebruar |  | Aleksei Ivanovitš Sorokin (1922−2020) |  |
| 11 | 1988 | 4. november |  | Ivan Matvejevitš Kapitanets (1928−2018) |  |
| 12 | 1989 | 4. november |  | Konstantin Valentinovitš Makarov (1931−2011) |  |

Poola
-----

Poola laevastikuadmirali õlak
Poola mereväes kehtestati laevastikuadmirali aukraad (poola keeles *admirał floty*) 1. jaanuaril 2002. Erinevalt teiste riikidest ei ole see kõige kõrgem admiraliauaste: see on kõrgem viitseadmiralist ja madalam admiralist. Maa- ja õhuväes vastab sellele kindralleitnant.

### Laevastikuadmiralid alates 2002

| Nr | Aasta | Kuupäev | Pilt | Nimi |
| --- | --- | --- | --- | --- |
| 1 | 2002 | 1. jaanuar |  | Ryszard Łukasik (sündinud 1946) |
| 2 |  |  |  | Jędrzej Czajkowski (sündinud 1947) |
| 3 | 2003 | 25. september |  | Roman Piotr Krzyżelewski (sündinud 1949) |
| 4 | 2005 |  |  | Marek Brągoszewski (sündinud 1949) |
| 5 | 2009 |  |  | Tomasz Mathea (sündinud 1955) |
| 6 | 2010 | 15. aprill |  | Andrzej Karweta (1958−2010) |

Saksa Demokraatlik Vabariik
---------------------------

Saksa DV-s kehtestati laevastikuadmirali auaste (saksa keeles *Flottenadmiral*) 25. märtsil 1982. Sellest madalam aukraad oli admiral. Maaväes vastas see armeekindralile. Auastet ei antud kellelegi ja see kaotati 1989. aasta novembris.

Türgi
-----

Türgi mereväes on laevastikuadmiral (türgi keeles *Büyük amiral*) kõige kõrgem auaste, millest madalam on admiral. Selle eelkäijaks on Osmanite impeeriumi ajal käibinud kapudan paša auaste (قپودان پاشا), mille valitsev sultan andis vanemkomandöridele. Laevastikuadmirali auaste kehtestati Türgi Vabariigis 1921. aastal, kuid seda ei ole kunagi kellelegi antud. Auastet saab Türgi parlament anda ainult lahingus erakordset edu saavutanud ja vastast võitnud komandörile. Maaväes vastab aukraadile marssal.

Venemaa Föderatsioon
--------------------

Venemaa Föderatsiooni laevastikuadmirali õlak alates 2013. aastast
Venemaa Föderatsiooni mereväes on laevastikuadmiral kõrgeim auaste, millest madalam on admiral. Maaväes on sellele vastav aukraad armeekindral. 

Auaste on siiani antud kolmele Venemaa Föderatsiooni sõjamerelaevastiku ülemjuhatajale:

| Nr | Aasta | Kuupäev | Pilt | Nimi |
| --- | --- | --- | --- | --- |
| 1 | 1996 | 13. juuni |  | Feliks Nikolajevitš Gromov (sündinud 1937) |
| 2 | 2000 | 21. veebruar |  | Vladimir Ivanovitš Kurojedov (sündinud 1944) |
| 3 | 2006 | 15. detsember |  | Vladimir Vassiljevitš Massorin (sündinud 1947) |
|

Vaata ka
--------

* Kindraladmiral
* Nõukogude Liidu laevastikuadmiral
* Suuradmiral